**Általános indokolás**

Nikla Község Önkormányzat Képviselő-testületének a szociális igazgatásról valamint a szociális és intézményi ellátások helyi szabályozásáról szóló 2/2015. (II.12.) önkormányzati rendelete már több alkalommal módosításra került.

A jelenlegi rendelet módosítással mindössze annyi változtatásra kerülne sor, hogy a települési támogatások közül az egyszeri települési támogatással kapcsolatos hatáskör is a képviselő-testülethez kerülne át.

A fenti módosítás végrehajtásához az önkormányzati rendelet 10. § (4) bekezdésének a módosítására van szükség:

* az önkormányzati rendelet 10. § (4) bekezdése jelenleg: „Az egyszeri települési támogatással kapcsolatos hatásköröket a polgármester gyakorolja”.
* az önkormányzati rendelet 10. § (4) bekezdése a módosítást követően: „Az egyszeri települési támogatással kapcsolatos hatásköröket a képviselő-testület gyakorolja”.

Az önkormányzati rendelet további részei változatlan formában maradnának továbbra is hatályban.

A települési támogatások közül eddig csak az egyszeri települési támogatás, és a temetési költségek csökkentését elősegítő települési támogatás volt polgármesteri hatáskörben. A temetési költségek csökkentését elősegítő települési támogatást továbbra is indokolt a polgármester hatáskörében hagyni, tekintettel arra, hogy egy halálesetnél ne kelljen a kérelmezőnek arra várnia, hogy mikor ül össze legközelebb a képviselő-testület, mivel egy ilyen váratlan, és nagy kiadással járó eseménynél minden segítségre szüksége van az érintettnek.

A fentiekre való tekintettel elkészítésre került a szociális igazgatásról valamint a szociális és intézményi ellátások helyi szabályozásáról szóló 2/2015. (II.12.) önkormányzati rendeletet módosító rendelet tervezete.

**Előzetes hatásvizsgálat**

A jogalkotásról szóló 2010. évi CXXX. törvény (a továbbiakban: Jat.) 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit, Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A tervezett jogszabály jelentősnek ítélt hatásai:

*- társadalmi hatása:* a rendelet tervezetben foglalt módosítás miatt a kérelmezőknek többet kell várniuk a kérelmeik elbírálására.

*- gazdasági, költségvetési hatása:* a rendelet tervezetben foglalt módosításnak gazdasági, költségvetési hatása nincs.

*- környezeti, egészségi következménye:* nincs.

*- adminisztratív terheket befolyásoló hatása:* minimális adminisztratív teher jelentkezik.

*- a jogszabály megalkotásának szükségessége, elmaradásának várható következménye:* a rendelet tervezetben foglalt módosítás alapján mind az egyszeri, mind a gyermeknevelést elősegítő, mind pedig a rendkívüli települési támogatással kapcsolatos hatásköröket a képviselő-testület fogja gyakorolni, így valamennyi segélyezési formába lesz beleszólása, és nem a polgármesternek kell egyedül döntenie a kérelmek nagy részéről. A képviselő-testület a rendelet módosításával jobban megismerheti a településen élő állampolgárok igényeit, életét. A rendelet módosításának elmaradása esetén továbbra is a polgármesternek kell döntenie a települési támogatások jelentős részéről.

*- a jogszabály alkalmazásához szükséges személyi, szervezeti, tárgyi és pénzügyi feltételek:* a rendelet módosítás a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli, a szükséges feltételek rendelkezésre állnak.

**Részletes indokolás**

*az 1. §-hoz*

Az egyszeri települési támogatással kapcsolatos hatáskörről rendelkezik.

*a 2. §-hoz*

Hatályba léptető és hatályon kívül helyező rendelkezést tartalmaz, valamint rendelkezik a folyamatban lévő ügyekről.